''दादु....'' एक महीन स्वर उठा। यह मधुर स्वर था नई नवेली दुल्हन का। सारे संबंधी नववधू की ओर देखने लगे। वह लजा गयी। आंखें नीची किये वह शर्म से गठरी हो गयी। दादू सतर्क थे। कहा, ''बेटी शर्माओ मत। बोलो तुम्हें कौन सा फूल पसंद है। बोलो बेटा... '' दादाजी के ममत्व से भीगे प्यार दुलार भरे आग्रह से कुछ हिम्मत जुटाकर कन्या मीठे स्वर में कहने लगी, '' दादु श्रेष्ठ फूल है रूई का। '' ''क्या कहा? कोई आश्चर्य से चौंक कर बोल उठा - ''रूई का फूल? कपास का फूल? कर्पाशा? वह कैसे?'' कन्या ने कहा, ''रूई का फूल लेकर मैने उससे एक धागा बुना। मेरे वीरजी के हाथ पर उसकी राखी बांध दी। जो हिस्सा बचा उसे अपनी हथेली पर रख कर बटा और बट कर दीपक के लिये बाती बनाई। दीप की लौ प्रज्जवलित कर के मैने उसे ईश्वर की सेवा में रखा। प्रभु की पूजा की। रूई के फाहे को धारण किये यह पुष्प भले रंग, रूप, गंध न रखता हो मगर उसकी निर्मल स्वच्छता में कितने सारे गुण छिपे हैं। रूई का वस्त्र हम मनुष्यों की लज्जा का आवरण बनता है सो वही श्रेष्ठ है। '' दादाजी ने नव परिणीता कन्या का सुझाव सुनकर प्रसन्नता से आगे बढ पौत्री को अपने चौडे सीने से लगा लिया।